
       PARLAMENTUL  ROMÂNIEI
          CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 18 aprilie 2007
Nr. PL-x  210/2007


RAPORT

asupra proiectului de Lege pentru aderarea României la Protocolul opţional la Convenţia de la Viena cu privire la relaţiile consulare, referitor la soluţionarea obligatorie a diferendelor, adoptat la Viena la 24 aprilie 1963

                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru, aderarea României la Protocolul opţional la Convenţia de la Viena cu privire la relaţiile consulare, referitor la soluţionarea obligatorie a diferendelor, adoptat la Viena la 24 aprilie 1963, trimis cu adresa nr. PL-x 210 din 10 aprilie 2007 şi  înregistrat cu nr.31/392 din  11 aprilie 2007.  
                 Potrivit prevederilor  art. 75 din Constituţia României, republicată şi ale art. 92 alin. (8) pct. 1 din Regulamentul Camerei Deputaţilor, republicat, Camera Deputaţilor este prima Cameră sesizată.
 Consiliul Legislativ, prin avizul nr. 274/01.03.2007, a avizat favorabil  proiectul de lege cu unele observaţii şi propuneri.
                 Proiectul de lege are ca obiect aderarea României la Protocolul opţional la Convenţia de la Viena cu privire la relaţiile consulare, referitor la soluţionarea obligatorie a diferendelor, adoptat la Viena la 24 aprilie 1963. În conformitate cu acest Protocol, diferendele privind interpretarea sau aplicarea Convenţiei consulare intră în competenţa Curţii Internaţionale de Justiţie, care va putea fi sesizată de oricare dintre Părţi. Se prevede, totodată şi posibilitatea ca, de comun acord, Părţile să recurgă la procedura arbitrajului sau la cea a concilierii.

               Protocolul opţional este un document care nu a fost semnat în numele României, dar la care România urmează să devină parte, astfel că acesta cade sub incidenţa art.19 alin.(1) lit.a)  şi art.21 alin.(1) din Legea nr.590/2003 privind tratatele, urmând a fi supus Parlamentului spre aderare prin lege.
                 Prin Decretul nr.370 din 30 martie 2007, Preşedintele României supune spre aprobare Parlamentului aderarea României la Protocolul susmenţionat.
                În conformitate cu prevederile art. 61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi  au examinat proiectul de lege susmenţionat şi documentele care îl însoţesc, în şedinţa din 18 aprilie 2007. 

                La lucrări a participat, în calitate de invitat, din partea Ministerului Afacerilor Externe, domnul Ciprian Popa, director adjunct la Direcţia Drept Internaţional şi Tratate.
                În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor adoptarea  proiectului de Lege pentru aderarea României la Protocolul opţional la Convenţia de la Viena cu privire la relaţiile consulare, referitor la soluţionarea obligatorie a diferendelor, adoptat la Viena la 24 aprilie 1963,  în forma prezentată de Guvern.
      La lucrările Comisiei au fost prezenţi 15 deputaţi din totalul de 27 membri ai Comisiei juridice, de disciplină şi imunităţi.
În raport cu obiectul şi conţinutul reglementării, proiectul de lege face parte din categoria legilor ordinare.
                          PREŞEDINTE ,                          SECRETAR,        
           Sergiu ANDON                          George BĂEŞU     
      Consilier,

      Cecilia Păduroiu

